Dagiti Medikal nga Alternatibo ti Panangyalison iti Dara
DAGITI agdindinamag nga eksperto manipud iti nasurok nga 40 a pagilian ket nagtataripnong idiay Moscow para iti 60th Jubilee International Congress of the European Society for Cardiovascular and Endovascular Surgery idi Mayo 20-22, 2011. “Para kadagiti doktor, ti komperensia a kas iti daytoy ket kas iti kapateg ti Olympics para kadagiti atleta,” kinuna ti maysa a reporter ti TV iti Russia.
Iti uneg ti tallo nga aldaw a komperensia, adu ti napan iti maysa a booth wenno puesto a mangipaay iti impormasion maipapan kadagiti medikal nga alternatibo ti panangyalison iti dara. Dagiti kameng ti Hospital Information Services (HIS) dagiti Saksi ni Jehova ti nangasikaso iti dayta a booth. Sadiay ti sigagagar a nangalaan dagiti doktor iti ginasut a libro, DVD, artikulo maipapan iti medisina, ken folder a naglaon kadagiti impormasion mainaig iti daytoy a napateg a topiko. Nagadu ti nangala iti DVD a mangitampok iti video a napauluan iti Transfusion-Alternative Strategies—Simple, Safe, Effective. *
Adu a doktor a napan iti booth ti immanamong a nasken a malimitaran ti panagsayasay ti dara bayat ti panagopera. Adda taga-Italia a doktor nga agop-opera iti puso a nagdiskurso iti komperensia. Imbagana a pagaammona dagiti Saksi ni Jehova ken agarup 70 nga operasion iti puso ti sibaballigi a naaramidnan kadagiti Saksi a pasiente a dina inyalisonan iti dara. Kinunana pay a gagangayen a di mayalisonan iti dara dagiti maopera iti ayanna nga ospital. Maysa a propesor iti Deutsches Herzzentrum Berlin (German Heart Institute Berlin) ti nangala iti DVD para kenkuana ken iti maysa a katrabahuanna. Imbagana kadagiti nakikomperensia a nabiit pay nga inoperana ti maladaga a 2.5 la a kilo ti timbangna a dina inyalisonan iti dara; ken iti ayanna nga ospital, addan dagiti maladaga a nalaglag-an pay ngem iti dayta a naoperaandan iti puso.
Makabulan kalpasan ti komperensia idiay Moscow, dagiti doktor iti nadumaduma a pagilian ket immatender iti Fourth Belomorsk Symposium of Anesthesiologists and Intensive Care Physicians of the Northwest Region of Russia, iti siudad ti Arkhangel’sk. Nangipasdek ti HIS iti kasta met la a booth sadiay, ket nagadu manen ti naginteres iti dayta. Idi makitana dagiti magun-odan nga impormasion sadiay, kinuna ti maysa a doktor manipud St. Petersburg, “Daytoy a mismo ti kasapulanmi!” Imbagana a maladingitan gapu ta kas iti nakairuamandan, dadduma kadagiti padana a doktor ti mangyal-alison pay laeng iti dara kadagiti pasiente a biktima ti uram wenno pannakadilnak. “Makatulong unay dagiti impaayyo nga impormasion iti maipalplano idiay St. Petersburg a komperensia maipapan iti panangagas kadagiti pasiente a biktima ti uram wenno pannakadilnak,” siraragsak a kinunana.
Iti intero a lubong, umad-adu a doktor ti makaam-amiris kadagiti pagsayaatan ti panangagas ken panagopera a di agusar iti dara. Agbalinto ngata dagita a sangalubongan a pagannurotan iti panangagas? Panawen laeng ti makaibaga.
^ par. 3 Inaramid dagiti Saksi ni Jehova.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn